Haar kans op vir ewig en altyd is nou (die opvolg op 'n Huis vir altyd) Vyf jaar ná haar egskeiding is Milan 'n bedrywige sakevrou met 'n vol lewe. Estie, Milan se stiefdogter, het pas begin werk as junior rekenmeester met groot drome. Jessica, Estie se ma, het sewentien jaar gelede haar rug op Vaalkrans gekeer en bestuur nou 'n gewilde trouplaas. Drie suksesvolle vroue met vervulde lewens, of só wil dit voorkom. Vaalkrans en die gebeure van die verlede het egter steeds 'n houvas op elkeen. Milan kan nie vir Herk vergeet nie. Estie is steeds verbitterd teenoor Milan en haar ma, en sukkel met 'n eetversteuring wat besig is om handuit te ruk. Jessica is in 'n rolstoel en aanvaar haar gestremdheid as straf vir die feit dat sy haar gesin versaak het. Die troues wat sy reël, is 'n poging om boete te doen. Die domino's begin een vir een kantel, en hierdie drie vroue wie se lewens ineengeweef is, word onkeerbaar geraak. Durf hulle 'n kans op geluk waag? Jonger en ouer lesers kan identifiseer met hierdie verhaal a.g.v. universele temas soos skuldgevoel, verwerping, vergifnis en buitengewone hoë standaarde waaraan vroue hulself meet. Cecilia Nortjé se werk is kontemporêr en vergelyk baie goed met internasionale vrouefiksie van skrywers soos Jennifer Scott, Anita Shreve and Jane Green.
As politieke fotojoernalis het Ester Green al met baie verskillende fasette van die lewe in aanraking gekom, en het sy in 'n huis grootgeword waar sy geleer het die pen is 'n magtige wapen. Sy is die dogter van Leon Green, 'n Jood wat as jong man Suid Afrika toe gekom het en later een van die suksesvolste redakteurs van 'n dagblad in die land geword het. Alles wat sy geleer het en alles waarin sy geglo het, word egter in een aand omvergewerp toe haar ouers buite hulle huis doodgeskiet word deur lede van 'n sindikaat wat deur Leon se koerant ondersoek is.
Ester pak na die begrafnis haar tasse en trek Londen toe waar sy 'n vryskut mode-fotograaf word. Sy verander haar klere, haar haarstyl en haar leefwyse en beplan om nie weer haar voete op die Afrika kontinent te sit nie.
Twee jaar nadat sy die land verlaat het, bevind sy haar egter terug in Suid-Afrika. Hier ontmoet sy vir Samuel McGreggor wat betrokke is by 'n verskeidenheid bewaringsorganisasies.Samuel is onlosmaaklik deel van die kontinent en glo dat daar genoeg mense is wat 'n verskil wil maak.
Dié lelike eendjie moet oortuig word van haar eie waarde ...
Paloma het 20 jaar gelede alle mans afgesweer toe sy die dag voor haar troue uitvind dat haar verloofde haar verkul. Dit is net té seer, veral wanneer gene vir jou 'n peervormige lyf gegee het en jy net nie goed genoeg is nie. Sy lewe rustig saam met haar honde, hoenders en koffiewinkel klante vir geselskap. Haar familie het geëmigreer; gaan sy ry of gaan sy bly? Maar dan trek daar nuwe bure in aan weerskante; die baie aantreklike en geskeide Arno, en die ongelooflik sexy Sindisiwe aan die ander kant. Beide het lesse vir Paloma om te leer ...
Arno raak betrokke by sy eiesoortige buurvrou met haar lang geblomde rompe en mooier-as-mooi kaal voete. Hy help haar toe haar hond uitgesit moet word, en maak vrede met haar astrante hoenderhaan Kallie wat tydig en ontydig by hom kom kuier. Paloma ontmoet sy familie, en vind uit dat alle families maar vreemd is op hul eie manier. Haar nuwe buurvrou dwing haar om 'n make-over te doen, en vir die eerste keer begin sy besef dat mens nie volmaak hoef te wees om liefgehê te word nie.
Die man langsaan is 'n verhaal oor self-aanvaarding, en liefde en vriendskap op onverwagse plekke.
Na Klaas se dood woon Sonja alleen op haar besproeiingserf langs die Oranjerivier.
Ben is die "inkommer", die vreemdeling. Daar hang 'n wolk van stories om die aantreklike man van Nêrens.
Wanneer die twee middeljarige mense mekaar beter leer ken, word daar dinge wakker gemaak wat hulle albei geglo het nie meer bestaan nie.
Die sluier word so effens gelig oor die aktiwiteite van die Franse Vreemde Legioen.
Hierdie liefdesverhaal bevat 'n sterk skeut spanning. Dit bewys ook dat die erotiese nie net vir jongmense beskore is nie.
Soms is huis aan die ander kant van die wêreld... Wanneer sy skrywersverblyf in Killaloe, 'n klein Ierse dorpie, aangebied word, gryp professor Mariaan de Jongh die geleentheid aan. Só kan sy Suid-Afrika en die trauma van die studenteopstande agterlaat. Sy kan fokus op haar vertaling van die tesis oor Afrikamites en -legendes en vergeet van die geweld en haar kollega se dood. Ierland, met sy magiese landskap, legendes en kleindorpse rustigheid, oorrompel haar. Sy maak nuwe vriende en begin selfs 'n tentatiewe verhouding met Declan. Wanneer sy egter uitvind dat hy bande met die Ierse Republikeinse Leër het, besef sy dat geweld en gevaar oral aanwesig is. Droomboom is 'n verhaal van vergifnis en aanvaarding, en die helende krag van vriendskap en liefde. Net soos met haar vorige boek, Stillewe, neem Marie Spruyt met Droomboom haar lesers na die buiteland, hierdie keer met 'n ode aan Ierland. Die land se mites, legendes en volksverhale word deurlopend ingespan om atmosfeer te skep. Die boek ondersoek ook ons tuisland, dié wat besluit om dit te verlaat, en die gemengde gevoelens wat met daardie skuif gepaardgaan.